KIRJALLINEN KYSYMYS P-0282/00 esittäjä(t): Adriana Poli Bortone (UEN) komissiolle. Oliiviöljymarkkinoiden kriisi: yhteisön oliiviöljytietopankin perustaminen.



Virallinen lehti nro 330 E , 21/11/2000 s. 0115 - 0117



KIRJALLINEN KYSYMYS P-0282/00 esittäjä(t): Adriana Poli Bortone (UEN) komissiolle (3. helmikuuta 2000) Aihe: Oliiviöljymarkkinoiden kriisi: yhteisön oliiviöljytietopankin perustaminen Oliiviöljymarkkinoiden vakavan kriisin johdosta Italia on alkanut tehdä tarkastuksia rajoilla, joiden kautta tuodaan maahan suuria määriä öljyä EU-maista ja EU:n ulkopuolisista maista. Öljymarkkinoiden kriisi on vakava myös markkinointivuonna 1999/2000. Italiaan tuodaan suuria määriä elintarvikkeeksi tarkoitettua öljyä yhteisön ulkopuolisista maista, myös espanjalaisten ja kreikkalaisten välikäsien kautta, jolloin alkuperä ei aina ole selvillä. Pohjois-Afrikan maissa erityyppisten öljyjen tuotantokustannukset ovat äärimmäisen alhaiset. Italiassa on tarkastettu öljyn maahantuontia, mutta tulokset ovat omituisella tavalla aina olleet juuri ja juuri asetuksessa (ETY) N:o 2568/91(1) olevassa liitteessä I määrättyjen arvojen alapuolella. Näin ollen voidaan perustellusti olettaa, että suuri osa näistä Italiaan tuoduista öljyistä ei todellakaan ole alkuperäistä ja aitoa, vaan ne on sekoitettu Pohjois-Afrikasta, Espanjasta ja Kreikasta peräisin olevista öljyistä, jotta täytettäisiin laissa vaaditut parametrit. Niinpä tällä hetkellä on mahdotonta varmuudella tietää, mistä Italiassa myytävä öljy on peräisin. Tämä ongelma on ollut ja tulee olemaan vakavien markkinahäiriöiden syynä. Olisi otettava huomioon 22 päivänä syyskuuta 1966 annettu neuvoston asetus N:o 136/66/ETY(2) sellaisena kuin se on muutettuna asetuksella (EY) N:o 1638/98(3) ja erityisesti sen 35 a artikla, sekä oliiviöljyn kaupan pitämistä koskevista vaatimuksista 22 päivänä joulukuuta 1998 annettu komission asetus (EY) N:o 2815/98(4). On tieteellisesti todistettu, kuten jo aiemmin todistettiin viinialalla, että oliiviöljyn kemiallinen koostumus vaihtelee sen mukaan, missä se on tuotettu. Ainoa luotettava keino öljyjen täsmällisen maantieteellisen alkuperän selvittämiseksi on yhteisön tietopankin perustaminen, kuten on jo tehty viinialalla asetuksella (ETY) N:o 2348/91(5). Kaiken edellä esitetyn perusteella haluaisin tietää, minkälaisia päätöksiä aiotaan tehdä yhteisön oliiviöljytietopankin perustamiseksi, sillä se on ainoa analyyttinen väline edellä esitetyn vakavan ongelman ratkaisemiseksi. (1) EYVL L 248, 5.9.1991, s. 1. (2) EYVL 172, 30.9.1966, s. 3025. (3) EYVL L 210, 28.7.1998, s. 32. (4) EYVL L 349, 24.12.1998, s. 56. (5) EYVL L 214, 2.8.1991, s. 39. Franz Fischlerin komission puolesta antama vastaus (22. helmikuuta 2000) Komissio ei katso, että oliiviöljyn markkinakriisi olisi todella olemassa, erityisesti Italiassa, sillä sato on siellä erityisen runsas satokautena 19992000 ja hinnat tammikuun 2000 yli 130 prosenttia yksityisen varastoinnin käynnistyskynnyksestä. Yleisesti ottaen sadon menekkinäkymät koko yhteisössä viittaavat varastojen vähenemiseen satokautena 19992000 ja näin ollen tarjontaan nähden tasaiseen kysyntään. Joulukuun 1999 aikana todettu voimakas hintojen lasku näyttää vastaavan laskelmoidusti kerääntyneiden varastojen häviämistä. Laskua seurasi kuitenkin tammikuun alussa markkinoiden voimakas elpyminen, josta uuden sadon öljy hyötyy. Yhteisöön tuodaan oliiviöljyä vähemmän kuin 50 000 tonnia vuodessa, eikä se häiritse yhteisön markkinoita, jotka perustuvat arviolta 1 600 000 tonnin tuotantoon markkinointivuonna 19992000. Oliiviöljyn ja öljykasvien siemenistä saatavan öljyn sekoitukset, jotka voivat olla peräisin yhteisöstä tai muualta ja joita vilpillisesti myydään oliiviöljynä, havaitaan oliiviöljyn ja uutetun oliiviöljyn ominaisuuksista sekä niiden määritysmenetelmistä 11 päivänä heinäkuuta 1991 annetussa komission asetuksessa (ETY) N:o 2568/91 säädettyjen määritysten avulla. Aktiivisia tutkimuksia on käynnistetty näiden määritysten tehostamiseksi entisestään. Eri seuduilta peräisin olevien oliiviöljyjen sekoituksia ei ole kielletty. Ne ovat jopa välttämättömiä tiettyjen alueiden öljyille, jotta kuluttajille voitaisiin toimittaa heidän toivomansa tasoista oliiviöljyä. Tässä onkin tärkeä ero viinialan ja oliiviöljyalan välillä. Arvoisan parlamentin jäsenen mainitseman välineen käyttöönottoa oliiviöljyalalla tutkitaan vielä yhteisössä, ja komissio seuraa tarkoin tilanteen kehittymistä. Oliiviöljyn maantieteelliset ominaispiirteet vahvistetaan keskimääräisin tilastollisin määritelmin eikä tietyn erän alkuperää voida useinkaan varmuudella osoittaa. Ongelma on entistä mutkikkaampi, kun eri lajikkeista saatuja, alueellista tai maantieteellistä alkuperää olevia oliiviöljyjä väistämättä sekoitetaan. Komissio katsoo näin ollen, ettei yhteisön oliiviöljytietopankin perustaminen petosten torjumiseksi toistaiseksi kuulu ensisijaisiin tehtäviin.